Verkeersman vas ná hy op meisies skiet | Netwerk24
Deur Christiaan du Plessis 08 Junie 2018 05:14
’n Verkeersbeampte is agter tralies nadat hy Woensdag naby Polokwane glo op ’n groep tienermeisies geskiet het.
Een van die meisies is in die skietery beseer. Sy sterk by die huis aan, sê kol. Moatshe Ngoepe, polisiewoordvoerder van Limpopo.
Die 42-jarige verkeersbeampte het om 12:30 die meisies uitgejou toe hulle by die straat afgestap het. Hy was nie aan diens nie.
Die man het ’n klomp skote in die rigting van die kinders geskiet en in die proses is ’n 17-jarige meisie beseer
’n Woordewisseling het tussen hom en die meisies, onderskeidelik 13, 15 en 17 jaar oud, ontstaan. Dit het hom glo só ontstel dat hy die meisies in sy voertuig agternagesit het.
“Die man het ’n klomp skote in die rigting van die kinders geskiet en in die proses is ’n 17-jarige meisie beseer,” sê Ngoepe.
Die polisie en nooddienste is onmiddellik ontbied en die verkeersbeampte is in hegtenis geneem. Die polisie het ook beslag gelê op sy private vuurwapen.
Die verkeersbeampte sal in die landdroshof in Polokwane op ’n klag van poging tot moord verskyn.
Volgens Ngoepe ondersoek die polisie nog die voorval.
Meer oor: Polokwane | Skiet | Verkeersman
Man sê hy het nie verkeersman geslaan
'Hy het my en my God gevloek' – verkeersman